B4-0208 και 0276/95

Ψήφισμα σχετικά με τις συνεχιζόμενες παραβιάσεις των ανθρωπίνων δικαιωμάτων στο Μπαχρέιν

Το Ευρωπαϊκό Κοινοβούλιο,

Α. έχοντας υπόψη το κύμα διαμαρτυρίας που βρίσκεται σε εξέλιξη από τις 5 Δεκεμβρίου 1994, κατά τη διάρκεια του οποίου μεγάλο μέρος του πληθυσμού συμμετέχει σε ειρηνικές διαμαρτυρίες ζητώντας την καθιέρωση συνταγματικής δημοκρατίας, τη συμμετοχή των γυναικών στις πολιτικές διαδικασίες, την επίλυση του προβλήματος της ανεργίας, την απελευθέρωση των συλληφθέντων και των πολιτικών κρατουμένων και την επιστροφή όλων όσοι εκτοπίσθηκαν,

Β. έχοντας υπόψη ότι η κυβέρνηση του Μπαχρέϊν κατέφυγε στην απροσχημάτιστη βία των δυνάμεων ασφαλείας με αποτέλεσμα το θάνατο και τον τραυματισμό πολλών ατόμων, τη σύλληψη εκατοντάδων και την εκτόπιση εξεχουσών προσωπικοτήτων,

Γ. εκφράζοντας τον αποτροπιασμό του για το ότι ο βρετανός αξιωματικός Ian Henderson εξακολουθεί να κατέχει θέση εξουσίας στα σώματα ασφαλείας του Μπαχρέιν,

Δ. έχοντας υπόψη ότι η κυβέρνηση του Μπαχρέϊν στηρίχθηκε στο νομοθετικό διάταγμα σχετικά με την κρατική ασφάλεια, της 22ας Οκτωβρίου 1974, το οποίο δίδει το δικαίωμα στον υπουργό εσωτερικών να διατηρεί υπό κράτηση τους πολιτικούς υπόπτους για περισσότερα από τρία χρόνια[semigr ] υπενθυμίζοντας ότι η Εθνοσυνέλευση, η οποία διαλύθηκε το 1975, αρνήθηκε να εγκρίνει τον Νόμο περί Κρατικής Ασφαλείας και, εφόσον σύμφωνα με το Σύνταγμα απαιτείται η έγκριση των νόμων από τη Εθνοσυνέλευση, ο Νόμος περί Κρατικής Ασφάλειας είναι αμφισβητούμενης νομιμότητας,

Ε. εφιστώντας την προσοχή στο γεγονός ότι το Υπουργείο Εσωτερικών παραδέχθηκε ότι 400-500 άτομα κρατούνται βάσει του Νόμου Κρατικής Ασφάλειας,

ΣΤ. εκφράζοντας τον αποτροπιασμό του για τους θανάτους που προήλθαν από την καταπίεση αυτή και από τους επανειλημμένους πυροβολισμούς «στο ψαχνό» κατά ομάδων του άμαχου πληθυσμού,

Z. θορυβημένο για το γεγονός ότι δεν επιτρέπεται στις οικογένειες και στους δικηγόρους των τραυματισμένων ατόμων και των κρατουμένων να επισκεφθούν τα άτομα αυτά στο νοσοκομείο ή στις φυλακές,

H. εκφράζοντας μεγάλη ανησυχία λόγω πολλών πληροφοριών σχετικά με τον βασανισμό κρατουμένων, που στην περίπτωση του Husain Kumer υπήρξε μοιραίος, και λόγο της απόλυσης του Dr. Habib Traif και της Ιρλανδής συζύγο του από το στρατιωτικό νοσοκομείο εξ αιτίας του ότι παρείχαν ιατροφαρμακευτική περίθαλψη σε τραυματισμένα άτομα στο σπίτι τους,

Θ. εκφράζοντας την πεποίθηση ότι το μοναδικό κίνητρο για αυτό το κύμα καταπίεσης είναι η οργή των αρχών λόγω αναφοράς με θέμα την αποκατάσταση του συντάγματος, που ανεστάλη το 1975, την οποία υποστήριζαν 14 άτομα που εκπροσωπούσαν τόσο τις κοινότητες Shia και Sunni όσο και τους κοσμικιστές, και συνυπέγραφε μία γυναίκα, η Dr. Moneera Fakhroo, εκπρόσωπος του κινήματος για τα δικαιώματα της γυναίκας,

Το Ευρωπαϊκό Κοινοβούλιο,

1. δηλώνει την πλήρη υποστήριξή του στο λαό του Μπαχρέϊν ο οποίος διαδηλώνει ζητώντας τα πολιτικά, οικονομικά και κοινωνικά του δικαιώματα[semigr ]

2. καταδικάζει τη στάση των δυνάμεων ασφαλείας κατά τις διαδηλώσεις και ζητεί από την κυβέρνηση να λάβει μέτρα για την απελευθέρωση όλων των πολιτικών κρατουμένων[semigr ]

3. ζητεί ακόμη από την κυβέρνηση του Μπαχρέϊν να διακηρύξει τη δέσμευσή της στην επανεργοποίηση του συντάγματος και στην πραγματοποίηση ελεύθερων και τίμιων γενικών εκλογών και, κατά συνέπεια, να καταργήσει το νόμο για την ασφάλεια του κράτους και άλλα άρθρα νόμων που περιορίζουν τις ελευθερίες και τα ανθρώπινα δικαιώματα[semigr ]

4. ζητεί να διεξαχθεί ανεξάρτητη έρευνα σχετικά με τις φήμες για φόνους και βασανισμούς[semigr ]

5. καλεί την κυβέρνηση του Μπαχρέιν να επιτρέψει στους εκατοντάδες υπηκόους της χώρας, οι οποίοι είτε έχουν εκτοπισθεί είτε ζουν εξόριστοι για πολιτικούς λόγους, να επιστρέψουν στην πατρίδα τους[semigr ]

6. καλεί την βρετανική κυβέρνηση να διατάξει τον Ian Henderson να εγκαταλείψει το Μπαχρέιν[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την βρετανική κυβέρνηση και την κυβέρνηση του Μπαχρέιν και τον Γενικό Γραμματέα του Συμβουλίου Συνεργασίας του Κόλπου